Vruntliken grot thovoren. Ersame leve vrundes, borghemeysters unde radlude. Wente ik jwen breff wol vornomen hebbe, darine ghy scryven, dat it ju wol vordenket alze van den jwen, dat ze my unde mynen wyve gedan hebben, unde my ok des wol vordenket alze van den jwen, de my unde mynen wywe den groten homot deden. Vortmer scryve gy my ok tho, wes my des behoff dede, dat ik de sake mynen vronden, de ik hyr hebbe, unde den guden luden geclaget hebbe over ju, wente gy dat alzo vorstan solen, dat ik hebbe gheclaget over den jwen, den gy lychten bet weten den ik, dar ik yu dykke unde vake over geclaget hebbe unde my nen recht weddervaren en kunde. Darumme hebbe ik unde myn vrowe gheclaget unsen vrunden unde dessen guden luden, de[n] dat let was unde noch is. Vortmer scryve gy my ok tho, dat gy my recht wyllen geven over den jwen, de my den homot gedan hebben, dar dancke ik ju unde myn wyf vruntlyken vor. Worumme ik ju noch bydde unde begerende zy van ju, dat gy my noch recht don over den jwen, dar ik vaken over geclaghet hebbe. Wan dat schout, zo wyl ik ju vruntlyken dancken, unde sy des begerende, dat gy my thoscryven, up wat tyt dat my recht weddervaren mochte vor myn heren den meyster unde vor den kummer unde vor gode lude alze vor den groten gewalt unde homot, dat my den jwen weddervaren is unde lanck aff to scryvende were unde ju dat meste part sulven wol wytlych is. Vortmer alze gy my toscryven van des rykes weghen, dat ik dat alzo voge, dat dat yn guder naberschop blyve: it en sal an my nycht lygghen, wente ik [wyll] gernne dat beste darby don, alze vele alze et an my lycht. Vortmer alze gy my scryven van den deven, de den [juwen] unde den guden luden dat er ut der schune gestolen hadden, wente gy my manen umme loffte, dat ik ju zolde gelovet hebben de deve to schikkende, wente my dat unwytlych is, dat ik ju dat ghelovet hebbe, wente gy sulven de deve in der vencknysse hadden in jwer were unde ok sulven ut dem rechte wtleten. Nicht mer uppe desse tyd, den scryvet my hyrup en antwort, den sit Gode bevolen. Gh[e]screven tho Abo des sondages vor pyncksten etc. Donhoff Kalle. (Å en inneliggande sedel:) Vortmyr wetet, leven vrundes, dat my dat zere vordrud unde vorwu[n]dert, dat gy so dessen guden luden hir in den ryke toscryven sodan unvortlyke zake, da doch en del nycht en is unde ok nen bedderman in der warheyt my toleggen sal, alze ik ju da[r] muntlyken up antworden wyl, wan Got wyl, da wy tohopekomen. Adress: An den erwerdyghen borghermeysters unde ratlude tho Revel kome desse breff myd aller ersamycheyt.